title: 2010/797/UE: Decizia nr. 1/2010 a Comitetului mixt veterinar instituit prin Acordul dintre Comunitatea Europeană și Confederația Elvețiană privind comerțul cu produse agricole din 1 decembrie 2010 cu privire la modificarea apendicelor 1, 2, 5, 6, 10 și 11 la anexa 11 la acord

text:
               22.12.2010

               RO

               Jurnalul Oficial al Uniunii Europene

               L 338/50

         DECIZIA NR. 1/2010 A COMITETULUI MIXT VETERINAR INSTITUIT PRIN ACORDUL DINTRE COMUNITATEA EUROPEANĂ ȘI CONFEDERAȚIA ELVEȚIANĂ PRIVIND COMERȚUL CU PRODUSE AGRICOLE
   din 1 decembrie 2010
   cu privire la modificarea apendicelor 1, 2, 5, 6, 10 și 11 la anexa 11 la acord
   (2010/797/UE)
   COMITETUL MIXT VETERINAR,
   având în vedere Acordul dintre Comunitatea Europeană și Confederația Elvețiană privind comerțul cu produse agricole (denumit în continuare „acordul agricol”), în special articolul 19 alineatul (3) din anexa 11,
   întrucât:

               (1)

               Acordul agricol a intrat în vigoare la 1 iunie 2002.

               (2)

               În temeiul articolului 19 alineatul (1) din anexa 11 la acordul agricol se instituie un Comitet mixt veterinar care este responsabil de examinarea oricărei chestiuni referitoare la anexa menționată și la punerea în aplicare a acesteia și de atribuțiile prevăzute în respectiva anexă. Articolul 19 alineatul (3) din anexa respectivă împuternicește Comitetul mixt veterinar să modifice apendicele la aceasta, în special în vederea adaptării și actualizării acestora.

               (3)

               Apendicele la anexa 11 la acordul agricol au fost modificate prima dată prin Decizia nr. 2/2003 a Comitetului mixt veterinar instituit prin Acordul dintre Comunitatea Europeană și Confederația Elvețiană privind comerțul cu produse agricole din 25 noiembrie 2003 cu privire la modificarea apendicelor 1, 2, 3, 4, 5, 6 și 11 la anexa 11 la acord (1).

               (4)

               Apendicele la anexa 11 la acordul agricol au fost modificate ultima dată prin Decizia nr. 1/2008 a Comitetului mixt veterinar instituit prin Acordul dintre Comunitatea Europeană și Confederația Elvețiană privind comerțul cu produse agricole din 23 decembrie 2008 cu privire la modificarea apendicelor 2, 3, 4, 5, 6 și 10 la anexa 11 la acord (2).

               (5)

               Confederația Elvețiană a solicitat o prelungire a derogării acordate anterior în ceea ce privește examenul de detectare a prezenței Trichinella în carcasele și carnea provenind de la porcii domestici crescuți pentru îngrășare și sacrificare din abatoarele cu capacitate redusă. Deoarece aceste carcase și această carne de porc domestic, precum și preparatele din carne, produsele din carne și produsele derivate transformate din carne nu pot face obiectul schimburilor comerciale cu statele membre ale Uniunii Europene în conformitate cu dispozițiile articolului 9 litera (a) din Ordonanța Elvețiană a Departamentului Federal de Interne (Département Fédéral de l’Intérieur) privind produsele alimentare de origine animală (RS 817.022.108), o astfel de cerere poate fi respectată. Derogarea respectivă ar trebui, în consecință, să fie valabilă până la 31 decembrie 2014.

               (6)

               După ultima modificare a apendicelor la anexa 11 la acordul agricol, dispozițiile legislative ale apendicelor 1, 2, 5, 6 și 10 la anexa 11 la acordul agricol au fost, de asemenea, modificate. Punctele de contact prevăzute în apendicele 11 la anexa 11 la acordul agricol ar trebui, prin urmare, actualizate.

               (7)

               Prin urmare, este necesară adaptarea în consecință a dispozițiilor apendicelor 1, 2, 5, 6, 10 și 11 la anexa 11 la acordul agricol,

         ADOPTĂ PREZENTA DECIZIE:
   Articolul 1
   Apendicele 1, 2, 5, 6, 10 și 11 la anexa 11 la acordul agricol se modifică în conformitate cu dispozițiile anexelor I-VI la prezenta decizie.
   Articolul 2
   Prezenta decizie, redactată în dublu exemplar, este semnată de copreședinți sau de alte persoane autorizate să acționeze în numele părților.
   Articolul 3
   Prezenta decizie intră în vigoare la data la care este semnată de către ambele părți.
   Articolul 4
   Prezenta decizie se publică în Jurnalul Oficial al Uniunii Europene.

      Semnată la Berna, 1 decembrie 2010.

            Pentru Confederația Elvețiană

            Șeful delegației

         Hans WYSS

      Semnată la Bruxelles, 1 decembrie 2010.

            Pentru Uniunea Europeană

            Șeful delegației

         Paul VAN GELDORP

      (1)  JO L 23, 28.1.2004, p. 27.

      (2)  JO L 6, 10.1.2009, p. 89.

      ANEXA I

                  1.

                  Capitolul V, „Gripa aviară”, din apendicele 1 la anexa 11 la acordul agricol se înlocuiește cu următorul text:
                  „V.   Gripa aviară

                  A.   LEGISLAȚIE (1)

                              Uniunea Europeană

                              Elveția

                              Directiva 2005/94/CE a Consiliului din 20 decembrie 2005 privind măsurile comunitare de combatere a gripei aviare și de abrogare a Directivei 92/40/CEE (JO L 10, 14.1.2006, p. 16).

                                          1.

                                          Legea din 1 iulie 1966 privind epizootiile (LFE; RS 916.40), în special articolele 1, 1a și 9a (măsuri împotriva epizootiilor foarte contagioase, obiective de combatere) și 57 (dispoziții de punere în aplicare tehnică, colaborarea internațională).

                                          2.

                                          Ordonanța din 27 iunie 1995 privind epizootiile (OFE; RS 916.401), în special articolele 2 (epizootii foarte contagioase), 49 (manipularea microorganismelor patogene pentru animale), 73 și 74 (curățare și dezinfecție), 77-98 (dispoziții comune privind epizootiile foarte contagioase), 122-125 (măsuri specifice privind gripa aviară).

                                          3.

                                          Ordonanța din 14 iunie 1999 privind organizarea Departamentului Federal de Economie (Org DFE; RS 172.216.1), în special articolul 8 (laboratorul de referință).

                        B.   NORME SPECIALE ȘI PROCEDURI DE PUNERE ÎN APLICARE

                              1.

                              Laboratorul UE de referință pentru gripa aviară este Central Veterinary Laboratory, New Haw, Weybridge, Surrey KT15 3NB, Regatul Unit. Elveția suportă cheltuielile care îi revin pentru operațiunile desfășurate de către laborator care decurg din această desemnare. Funcțiile și sarcinile acestui laborator sunt prevăzute la punctul 2 din anexa VII la Directiva 2005/94/CE.

                              2.

                              Potrivit articolului 97 din Ordonanța privind epizootiile, Elveția dispune de un plan de urgență publicat pe pagina de Internet a Oficiului veterinar federal (Office Vétérinaire Fédéral).

                              3.

                              Responsabilitatea pentru efectuarea controalelor la fața locului aparține Comitetului mixt veterinar, în special în conformitate cu articolul 60 din Directiva 2005/94/CE și cu articolul 57 din Legea privind epizootiile.

                  2.

                  Capitolul VII, „Boli ale peștilor și moluștelor”, din apendicele 1 la anexa 11 la acordul agricol se înlocuiește cu următorul text:
                  „VII.   Boli ale peștilor și moluștelor

                  A.   LEGISLAȚIE (2)

                              Uniunea Europeană

                              Elveția

                              Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14).

                                          1.

                                          Legea din 1 iulie 1966 privind epizootiile (LFE; RS 916.40), în special articolele 1, 1a și 10 (măsuri împotriva epizootiilor) și 57 (dispoziții de punere în aplicare tehnică, colaborarea internațională).

                                          2.

                                          Ordonanța din 27 iunie 1995 privind epizootiile (OFE; RS 916.401) și, în special, articolele 3 și 4 (epizootiile vizate), 18a (înregistrarea unităților de creștere incluzând pești), 61 (obligațiile concesionarilor unui drept de pescuit și ale organelor însărcinate cu supravegherea pescuitului), 62-76 (măsuri generale de combatere), 275-290 (măsuri specifice privind bolile peștilor, laborator de diagnostic).

                        B.   NORME SPECIALE ȘI PROCEDURI DE PUNERE ÎN APLICARE

                              1.

                              În prezent, creșterea stridiilor plate nu se practică în Elveția. În cazul apariției bonamiozei sau marteiliozei, Oficiul Federal Veterinar se angajează să ia măsurile de urgență necesare, în conformitate cu normele Uniunii Europene, în temeiul articolului 57 din Legea privind epizootiile.

                              2.

                              În vederea combaterii bolilor peștilor și ale moluștelor, Elveția aplică ordonanța privind epizootiile, în special articolele 61 (obligațiile proprietarilor și ale concesionarilor unui drept de pescuit și ale organelor însărcinate cu supravegherea pescuitului), 62-76 (măsuri generale de combatere), 275-290 (măsuri specifice privind bolile peștilor, laborator de diagnostic), precum și 291 (epizootii care trebuie monitorizate).

                              3.

                              Laboratorul UE de referință pentru bolile crustaceelor este Centre for Environment, Fisheries & Aquaculture Science (CEFAS), Weymouth Laboratory, Regatul Unit. Laboratorul UE de referință pentru bolile peștilor este National Veterinary Institute, Technical University of Denmark, Hangøvej 2, 8200 Århus, Danemarca. Laboratorul UE de referință pentru bolile moluștelor este Laboratoire IFREMER, BP 133, 17390 La Tremblade, Franța. Elveția suportă cheltuielile care îi revin pentru operațiunile desfășurate de către laboratoare care decurg din aceste desemnări. Funcțiile și sarcinile acestor laboratoare sunt cele prevăzute în partea I a anexei VI la Directiva 2006/88/CE.

                              4.

                              Responsabilitatea pentru efectuarea controalelor la fața locului aparține Comitetului mixt veterinar, în special în conformitate cu articolul 58 din Directiva 2006/88/CE și cu articolul 57 din legea privind epizootiile.

         (1)  Orice trimitere la un act se înțelege ca trimitere la acel act astfel cum a fost modificat înainte de 1 septembrie 2009, sub rezerva existenței unor dispoziții contrare.”

         (2)  Orice trimitere la un act se înțelege ca trimitere la acel act astfel cum a fost modificat înainte de 1 septembrie 2009, sub rezerva existenței unor dispoziții contrare.”

      ANEXA II

                  1.

                  Punctul 7 litera (d) din partea B, „Norme speciale de aplicare”, capitolul I, „Bovine și porcine”, apendicele 2 la anexa 11 la acordul agricol se înlocuiește cu următorul text:

                              „(d)

                              izolarea încetează dacă, după eliminarea animalelor contaminate, două examene serologice ale tuturor animalelor de reproducție și ale unui număr reprezentativ de animale de îngrășare, efectuate la un interval de cel puțin 21 de zile, au dat rezultate negative.
                              În virtutea statutului recunoscut al Elveției, dispozițiile Deciziei 2008/185/CE (JO L 59, 4.3.2008, p. 19), modificată ultima dată prin Decizia 2009/248/CE (JO L 73, 19.3.2009, p. 22), se aplică mutatis mutandis.”

                  2.

                  Punctul 11 din partea B, „Norme speciale și proceduri de punere în aplicare”, capitolul I, „Bovine și porcine”, apendicele 2 la anexa 11 la acordul agricol se înlocuiește cu următorul text:

                              „11.

                              Bovinele și porcinele care fac obiectul schimburilor comerciale între statele membre ale Uniunii Europene și Elveția trebuie să fie însoțite de certificate de sănătate, conforme cu modelele care figurează în anexa F la Directiva 64/432/CEE. Se aplică următoarele adaptări:

                                          —

                                          Modelul 1: în secțiunea C, certificările sunt adaptate după cum urmează:

                                                      —

                                                      la punctul 4, cu privire la garanțiile suplimentare, liniuțele se completează după cum urmează:

                                                                  «—

                                                                  boala: rinotraheită infecțioasă bovină;

                                                                  —

                                                                  în conformitate cu Decizia 2004/558/CE a Comisiei, ale cărei dispoziții se aplică mutatis mutandis;».

                                          —

                                          Modelul 2: în secțiunea C, certificările sunt adaptate după cum urmează:

                                                      —

                                                      la punctul 4, cu privire la garanțiile suplimentare, liniuțele se completează după cum urmează:

                                                                  «—

                                                                  boala: Aujeszky;

                                                                  —

                                                                  în conformitate cu Decizia 2008/185/CE a Comisiei, ale cărei dispoziții se aplică mutatis mutandis;».”

                  3.

                  Punctul 4 din partea B, „Norme speciale și proceduri de punere în aplicare”, capitolul IV, „Păsări de curte și ouă destinate incubației”, apendicele 2 la anexa 11 la acordul agricol se înlocuiește cu următorul text:

                              „4.

                              În cazul expedierii de ouă destinate incubației către Uniunea Europeană, autoritățile elvețiene se angajează să respecte normele de marcare prevăzute de Regulamentul (CE) nr. 617/2008 al Comisiei din 27 iunie 2008 de stabilire a normelor de aplicare a Regulamentului (CE) nr. 1234/2007 al Consiliului privind standardele de comercializare a ouălor pentru incubație și a puilor de păsări de fermă (JO L 168, 28.6.2008, p. 5).”

                  4.

                  Capitolul V, „Animale și produse de acvacultură” din apendicele 2 la anexa 11 la acordul agricol se înlocuiește cu următorul text:
                  „V.   Animale Și produse de acvacultură

                  A.   LEGISLAȚIE (1)

                              Uniunea Europeană

                              Elveția

                              Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14).

                                          1.

                                          Ordonanța din 27 iunie 1995 privind epizootiile (OFE; RS 916401) și, în special, articolele 3 și 4 (epizootiile vizate), 18a (înregistrarea unităților de creștere incluzând pești), 61 (obligațiile concesionarilor unui drept de pescuit și ale organelor însărcinate cu supravegherea pescuitului), 62-76 (măsuri generale de combatere), 275-290 (măsuri specifice privind bolile peștilor, laborator de diagnostic).

                                          2.

                                          Ordonanța din 18 aprilie 2007 privind importul, tranzitul și exportul de animale și produse de origine animală (OITE; RS 916.443.10).

                                          3.

                                          Ordonanța din 18 aprilie 2007 privind importul și tranzitul de animale provenind din țări terțe, pe cale aeriană (OITA; RS 916.443.12).

                        B.   NORME SPECIALE ȘI PROCEDURI DE PUNERE ÎN APLICARE

                              1.

                              În sensul aplicării prezentei anexe, Elveția este recunoscută în mod oficial ca fiind indemnă de anemia infecțioasă a somonului și de infecțiile cu Marteilia refringens și Bonamia ostreae.

                              2.

                              Comitetul mixt veterinar decide cu privire la aplicarea articolelor 29, 40, 41, 43, 44, 50 din Directiva 2006/88/CE.

                              3.

                              Cerințele de sănătate animală care reglementează introducerea pe piață a animalelor acvatice ornamentale, a animalelor de acvacultură destinate creșterii, inclusiv în zonele de relocare, în pescăriile cu repopulare organizată și în instalațiile ornamentale deschise, precum și repopulării și a animalelor de acvacultură și a produselor animale destinate consumului uman sunt stabilite la articolele 4 și 9 din Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vectori (JO L 337, 16.12.2008, p. 41).

                              4.

                              Responsabilitatea pentru efectuarea controalelor la fața locului aparține Comitetului mixt veterinar, în special în conformitate cu articolul 58 din Directiva 2006/88/CE și cu articolul 57 din legea privind epizootiile.

         (1)  Orice trimitere la un act se înțelege ca trimitere la acel act astfel cum a fost modificat înainte de 1 septembrie 2009, sub rezerva existenței unor dispoziții contrare.”

      ANEXA III
      Partea A, „Identificarea animalelor”, din capitolul V din apendicele 5 la anexa 11 la acordul agricol se înlocuiește cu următorul text:

         „A.   Identificarea animalelor

         A.   LEGISLAȚIE (1)

                     Uniunea Europeană

                     Elveția

                                 1.

                                 Directiva 2008/71/CE a Consiliului din 15 iulie 2008 privind identificarea și înregistrarea porcinelor (JO L 213, 8.8.2008, p. 31).

                                 2.

                                 Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și a produselor din carne de vită și mânzat și de abrogare a Regulamentului (CE) nr. 820/97 al Consiliului (JO L 204, 11.8.2000, p. 1).

                                 1.

                                 Ordonanța din 27 iunie 1995 privind epizootiile (OFE; RS 916.401), în special articolele 7-20 (înregistrare și identificare).

                                 2.

                                 Ordonanța din 23 noiembrie 2005 privind baza de date cu privire la traficul de animale (Ordonanța privind BDTA; RS 916.404).

               B.   NORME SPECIALE ȘI PROCEDURI DE PUNERE ÎN APLICARE

                     (a)

                     Comitetul mixt veterinar este responsabil de punerea în aplicare a articolului 4 alineatul (2) din Directiva 2008/71/CE.

                     (b)

                     Efectuarea controalelor la fața locului este decisă de Comitetul mixt veterinar, în special în conformitate cu articolul 22 din Regulamentul (CE) nr. 1760/2000 și cu articolul 57 din Legea privind epizootiile, precum și cu articolul 1 din Ordonanța din 14 noiembrie 2007 privind coordonarea inspecțiilor în exploatațiile agricole (OCI, RS 910.15).

         (1)  Orice trimitere la un act se înțelege ca trimitere la acel act astfel cum a fost modificat înainte de 1 septembrie 2009, sub rezerva existenței unor dispoziții contrare.”

      ANEXA IV

                  1.

                  Punctul 6 din secțiunea „Condiții speciale” a capitolului I din apendicele 6 la anexa 11 la acordul agricol se înlocuiește cu următorul text:

                              „6.

                              Autoritățile competente ale Elveției pot obține o derogare în ceea ce privește examenul de detectare a prezenței Trichinella în carcasele și carnea provenind de la porcii domestici pentru îngrășare și sacrificare din abatoarele cu capacitate redusă.
                              Prezenta dispoziție se aplică până la 31 decembrie 2014.
                              În aplicarea dispozițiilor articolului 8 alineatul (3) din Ordonanța DFE din 23 noiembrie 2005 privind igiena în timpul sacrificării animalelor (OHyAb; RS 817.190.1) și ale articolului 9 alineatul (8) din Ordonanța DFI din 23 noiembrie 2005 privind produsele alimentare de origine animală (RS 817.022.108), aceste carcase și această carne de porc domestic pentru îngrășare și sacrificare, precum și preparatele din carne, produsele din carne și produsele derivate transformate din carne care rezultă poartă o ștampilă specială de salubritate în conformitate cu modelul definit la ultimul alineat din anexa 9 la Ordonanța DFE din 23 noiembrie 2005 privind igiena în timpul sacrificării animalelor (OHyAb; RS 817.190.1). Aceste produse nu pot face obiectul schimburilor comerciale cu statele membre ale Uniunii Europene în conformitate cu dispozițiile articolului 9a din Ordonanța DFI privind produsele alimentare de origine animală (RS 817.022.108).”

                  2.

                  Punctul 11 din secțiunea „Condiții speciale” a capitolului I din apendicele 6 la anexa 11 la acordul agricol se înlocuiește cu următorul text:

                              „11.

                                          1.

                                          Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din produsele alimentare (JO L 37, 13.2.1993, p. 1).

                                          2.

                                          Directiva 95/45/CE a Comisiei din 26 iulie 1995 de stabilire a unor criterii de puritate specifice pentru coloranții autorizați pentru utilizarea în produsele alimentare (JO L 226, 22.9.1995, p. 1).

                                          3.

                                          Regulamentul (CE) nr. 2232/96 al Parlamentului European și al Consiliului din 28 octombrie 1996 de stabilire a unei proceduri comunitare pentru substanțele aromatizante utilizate sau destinate utilizării în sau pe produsele alimentare (JO L 299, 23.11.1996, p. 1).

                                          4.

                                          Directiva 96/22/CE a Consiliului din 29 aprilie 1996 privind interzicerea utilizării anumitor substanțe cu efect hormonal sau tireostatic și a substanțelor β-agoniste în creșterea animalelor și de abrogare a Directivelor 81/602/CEE, 88/146/CEE și 88/299/CEE (JO L 125, 23.5.1996, p. 3).

                                          5.

                                          Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (JO L 125, 23.5.1996, p. 10).

                                          6.

                                          Directiva 1999/2/CE a Parlamentului European și a Consiliului din 22 februarie 1999 de apropiere a legislațiilor statelor membre privind produsele și ingredientele alimentare tratate cu radiații ionizante (JO L 66, 13.3.1999, p. 16).

                                          7.

                                          Directiva 1999/3/CE a Parlamentului European și a Consiliului din 22 februarie 1999 de stabilire a unei liste comunitare cu produsele și ingredientele alimentare tratate cu radiații ionizante (JO L 66, 13.3.1999, p. 24).

                                          8.

                                          Decizia 1999/217/CE a Comisiei din 23 februarie 1999 de adoptare a unui registru al substanțelor aromatizante folosite în sau pe produsele alimentare, stabilit în conformitate cu Regulamentul (CE) nr. 2232/96 al Parlamentului European și al Consiliului (JO L 84, 27.3.1999, p. 1).

                                          9.

                                          Decizia 2002/840/CE a Comisiei din 23 octombrie 2002 privind adoptarea listei unităților din țări terțe, autorizate pentru iradierea produselor alimentare (JO L 287, 25.10.2002, p. 40).

                                          10.

                                          Regulamentul (CE) nr. 2065/2003 al Parlamentului European și al Consiliului din 10 noiembrie 2003 privind aromele de fum utilizate sau destinate utilizării în sau pe produsele alimentare (JO L 309, 26.11.2003, p. 1).

                                          11.

                                          Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).

                                          12.

                                          Regulamentul (CE) nr. 884/2007 al Comisiei din 26 iulie 2007 privind măsurile de urgență pentru suspendarea utilizării colorantului alimentar E 128 Roșu 2G (JO L 195, 27.7.2007, p. 8).

                                          13.

                                          Regulamentul (CE) nr. 1332/2008 al Parlamentului European și al Consiliului din 16 decembrie 2008 privind enzimele alimentare și de modificare a Directivei 83/417/CEE a Consiliului, a Regulamentului (CE) nr. 1493/1999 al Consiliului, a Directivei 2000/13/CE, a Directivei 2001/112/CE a Consiliului și a Regulamentului (CE) nr. 258/97 (JO L 354, 31.12.2008, p. 7).

                                          14.

                                          Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (JO L 354, 31.12.2008, p. 16).

                                          15.

                                          Regulamentul (CE) nr. 1334/2008 al Parlamentului European și al Consiliului din 16 decembrie 2008 privind aromele și anumite ingrediente alimentare cu proprietăți aromatizante destinate utilizării în și pe produsele alimentare și de modificare a Regulamentului (CEE) nr. 1601/91 al Consiliului, a Regulamentelor (CE) nr. 2232/96 și (CE) nr. 110/2008 și a Directivei 2000/13/CE (JO L 354, 31.12.2008, p. 34).

                                          16.

                                          Directiva 2009/32/CE a Parlamentului European și a Consiliului din 23 aprilie 2009 de apropiere a legislațiilor statelor membre privind solvenții de extracție utilizați la fabricarea produselor alimentare și a ingredientelor alimentare (JO L 141, 6.6.2009, p. 3).

                                          17.

                                          Directiva 2008/60/CE a Comisiei din 17 iunie 2008 de stabilire a criteriilor specifice de puritate privind îndulcitorii autorizați pentru utilizare în produsele alimentare (JO L 158, 18.6.2008, p. 17).

                                          18.

                                          Directiva 2008/84/CE a Comisiei din 27 august 2008 de stabilire a unor criterii specifice de puritate pentru aditivii alimentari, alții decât coloranții și îndulcitorii (JO L 253, 20.9.2008, p. 1).

                                          19.

                                          Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).”

      ANEXA V
      Capitolul V din apendicele 10 la anexa 11 la acordul agricol se modifică după cum urmează:

                  1.

                  Punctele 3, 6, 7, 8, 9 și 14 din partea 1.A se elimină.

                  2.

                  La partea 1.A se adaugă următoarele puncte:

                              „31.

                              Directiva 2008/60/CE a Comisiei din 17 iunie 2008 de stabilire a criteriilor specifice de puritate privind îndulcitorii autorizați pentru utilizare în produsele alimentare (JO L 158, 18.6.2008, p. 17).

                              32.

                              Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (JO L 354, 31.12.2008, p. 16).

                              33.

                              Directiva 2008/84/CE a Comisiei din 27 august 2008 de stabilire a unor criterii specifice de puritate pentru aditivii alimentari, alții decât coloranții și îndulcitorii (JO L 253, 20.9.2008, p. 1).”

      ANEXA VI
      Apendicele 11 la anexa 11 la acordul agricol se înlocuiește cu următorul text:

            „Apendicele 11

               Puncte de contact

                        1.

                        Pentru Uniunea Europeană:

                                    Directorul

                                    Sănătatea și bunăstarea animalelor

                                    Direcția Generală Sănătate și Consumatori

                                    Comisia Europeană, B-1049 Bruxelles

                        2.

                        Pentru Elveția:

                                    Directorul

                                    Office Vétérinaire Fédéral

                                    CH-3003 Berna

                              Alt contact important:

                                    Șeful de divizie

                                    Office Fédéral de la Santé Publique

                                    Division sécurité alimentaire

                                    CH-3003 Berna”.


title: 2014/668/UE: Decizia Consiliului din 23 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește titlul III (cu excepția dispozițiilor referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți) și titlurile IV, V, VI și VII din acord, precum și a anexelor și protocoalelor aferente

text:
               20.9.2014

               RO

               Jurnalul Oficial al Uniunii Europene

               L 278/1

         DECIZIA CONSILIULUI
   din 23 iunie 2014
   privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește titlul III (cu excepția dispozițiilor referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți) și titlurile IV, V, VI și VII din acord, precum și a anexelor și protocoalelor aferente

      (2014/668/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (5) și cu articolul 218 alineatul (8) al doilea paragraf, precum și cu articolul 218 alineatul (7),
   având în vedere propunerea Comisiei Europene,
   întrucât:

               (1)

               La 22 ianuarie 2007, Consiliul a autorizat Comisia să deschidă negocieri cu Ucraina în vederea încheierii unui nou acord între Uniune și Ucraina care să înlocuiască Acordul de parteneriat și cooperare (1).

               (2)

               Ținând seama de relațiile istorice apropiate și de legăturile tot mai strânse între părți, precum și de dorința acestora de a consolida și extinde relațiile într-un mod ambițios și inovator, negocierile privind Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (denumit în continuare „acordul”) au fost finalizate cu succes prin parafarea acordului în 2012.

               (3)

               Acordul ar trebui semnat în numele Uniunii și actul final atașat la prezenta decizie ar trebui aprobat. Acordul ar trebui să se aplice parțial, cu titlu provizoriu în conformitate cu articolul 486, până la finalizarea procedurilor necesare pentru încheierea sa.

               (4)

               Aplicarea cu titlu provizoriu a anumitor părți din acord nu aduce atingere repartizării competențelor între Uniune și statele sale membre în conformitate cu tratatele.

               (5)

               Prezenta decizie nu privește dispozițiile din articolul 17 din acord, care conțin obligații specifice referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți și ale cărui dispoziții intră sub incidența titlului V partea a treia din Tratatul privind funcționarea Uniunii Europene (TFUE). Scopul și conținutul acestor dispoziții este distinct și independent de scopul și conținutul celorlalte dispoziții ale acordului de instituire a unei asocieri între părți. O decizie separată referitoare la articolul 17 din acord va fi adoptată în paralel cu prezenta decizie.

               (6)

               În temeiul articolului 218 alineatul (7) din TFUE, este oportun ca Consiliul să autorizeze Comisia să aprobe modificările la acord care urmează să fie adoptate de Comitetul de asociere în configurația sa specifică pentru comerț în temeiul articolului 465 alineatul (4) din acord, astfel cum sunt propuse de Subcomitetul pentru indicațiile geografice în temeiul articolului 211 din acord.

               (7)

               Este oportun să se definească procedurile relevante pentru protejarea indicațiilor geografice cărora li se acordă protecție în temeiul acordului.

               (8)

               Acordul nu ar trebui interpretat drept un acord care conferă drepturi sau impune obligații care pot fi invocate direct în fața instanțelor judecătorești ale Uniunii sau ale statelor membre.

               (9)

               În urma semnării preambulului, a articolului 1, a titlurilor I, II și VII din acord în cadrul Reuniunii la nivel înalt între Uniune și statele membre ale acesteia, pe de o parte, și Ucraina, pe de altă parte, care a avut loc la Bruxelles la 21 martie 2014, ar trebui să se semneze acum părțile rămase din acord,

         ADOPTĂ PREZENTA DECIZIE:
   Articolul 1
   Semnarea, în numele Uniunii, a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (denumit în continuare „acordul”), în ceea ce privește titlul III (cu excepția articolului 17), titlurile IV, V și VI, precum și a anexelor și protocoalelor aferente se autorizează, sub rezerva încheierii acordului menționat și în conformitate cu Actul final (2).
   Articolul 2
   (1)   Declarația atașată la acord se aprobă în numele Uniunii.
   (2)   Actul final atașat la prezenta decizie se aprobă în numele Uniunii.
   Articolul 3
   Președintele Consiliului este autorizat să desemneze persoana (persoanele) împuternicită (împuternicite) să semneze acordul și Actul final în numele Uniunii.
   Articolul 4
   Până la intrarea în vigoare a acordului, în conformitate cu articolul 486 din acord și sub rezerva notificărilor prevăzute de acesta, următoarele părți ale acordului se aplică, cu titlu provizoriu, între Uniune și Ucraina (3), dar numai în măsura în care acestea se aplică aspectelor care intră în sfera de competență a Uniunii:

               —

               titlul III: articolele 14 și 19;

               —

               titlul IV (cu excepția articolului 158, în măsura în care acest articol se referă la aplicarea de sancțiuni penale în caz de nerespectare a drepturilor de proprietate intelectuală, și a articolelor 285 și 286, în măsura în care respectivele articole se aplică procedurilor administrative, controlului jurisdicțional și căilor de atac la nivelul statelor membre).
               Aplicarea provizorie a articolului 279 nu aduce atingere drepturilor suverane ale statelor membre asupra propriilor resurse de hidrocarburi în conformitate cu dreptul internațional, inclusiv drepturilor și obligațiilor care le revin în calitate de părți la Convenția Națiunilor Unite din 1982 asupra dreptului mării.
               Aplicarea provizorie a articolului 280 alineatul (3) de către Uniune nu afectează delimitarea competențelor între Uniune și statele sale membre în ceea ce privește acordarea de autorizații pentru prospectarea, explorarea și producția de hidrocarburi;

               —

               titlul V: capitolul 1 [cu excepția articolului 338 litera (k) și a articolelor 339 și 342], capitolul 6 [cu excepția articolului 361, a articolului 362 alineatul (1) litera (c), a articolului 364 și a articolului 365 literele (a) și (c)], capitolul 7 [cu excepția articolului 368 alineatul (3) și a articolului 369 literele (a) și (d) (4)], capitolul 12 și capitolul 17 [cu excepția articolului 404 litera (h)], capitolul 18 [cu excepția articolului 410 litera (b) și a articolului 411], capitolele 20, 26 și 28, precum și articolele 353 și 428;

               —

               titlul VI;

               —

               titlul VII [cu excepția articolului 479 alineatul (1)], în măsura în care dispozițiile acestui titlu se limitează la scopul de a asigura aplicarea cu titlu provizoriu a acordului în conformitate cu prezentul articol;

               —

               anexele I-XXVI, anexa XXVII (cu excepția aspectelor nucleare), anexele XXVIII-XXXVI (cu excepția punctului 3 din anexa XXXII);

               —

               anexele XXXVIII-XLI, anexele XLIII și XLIV, precum și protocoalele I-III.

         Articolul 5
   În sensul articolului 211 din acord, modificările aduse acordului prin decizii ale Subcomitetului pentru indicații geografice sunt aprobate de Comisie în numele Uniunii. În cazul în care părțile interesate nu pot ajunge la un acord în urma obiecțiilor referitoare la o indicație geografică, Comisia adoptă o poziție în baza procedurii prevăzute la articolul 57 alineatul (2) din Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (5).
   Articolul 6
   (1)   O denumire protejată în temeiul subsecțiunii 3 „Indicații geografice” din titlul IV capitolul 9 secțiunea 2 din acord poate fi folosită de orice operator care comercializează produse agricole, produse alimentare, vinuri, vinuri aromatizate sau băuturi spirtoase care respectă specificațiile corespunzătoare.
   (2)   În conformitate cu articolul 207 din acord, statele membre și instituțiile Uniunii asigură respectarea protecției prevăzute la articolele 204-206 din titlul IV din acord, inclusiv la cererea unei părți interesate.
   Articolul 7
   Acordul nu poate fi interpretat în sensul în care conferă drepturi sau impune obligații care pot fi invocate direct în fața instanțelor judecătorești ale Uniunii sau ale statelor membre.
   Articolul 8
   Prezenta decizie intră în vigoare la data adoptării.

      Adoptată la Luxemburg, 23 iunie 2014.

            Pentru Consiliu

            Președintele

         C. ASHTON

      (1)  Acord de parteneriat și cooperare între Comunitățile Europene și statele membre ale acestora, pe de o parte, și Ucraina, pe de altă parte (JO L 49, 19.2.1998, p. 3).

      (2)  Textul acordului a fost publicat împreună cu Decizia 2014/295/UE a Consiliului din 17 martie 2014 privind semnarea, în numele Uniunii Europene, și aplicarea cu titlu provizoriu a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește preambulul, articolul 1 și titlurile I, II și VII (JO L 161, 29.5.2014, p. 1).

      (3)  Data de la care acordul va fi aplicat cu titlu provizoriu va fi publicată în Jurnalul Oficial al Uniunii Europene de către Secretariatul General al Consiliului.

      (4)  Trimiterea de la articolul 369 litera (c) la „dezvoltarea unor strategii de finanțare care pun accentul pe întreținere, pe constrângerile în materie de capacități și pe lipsa infrastructurilor de legătură” nu creează nicio obligație de finanțare în sarcina statelor membre.

      (5)  JO L 343, 14.12.2012, p. 1.


title: 2008/578/CE: Decizia Consiliului din 28 februarie 2008 privind încheierea unui acord între Comunitatea Europeană și Consiliul Europei cu privire la cooperarea între Agenția pentru Drepturi Fundamentale a Uniunii Europene și Consiliul Europei

text:
               15.7.2008

               RO

               Jurnalul Oficial al Uniunii Europene

               L 186/6

         DECIZIA CONSILIULUI
   din 28 februarie 2008
   privind încheierea unui acord între Comunitatea Europeană și Consiliul Europei cu privire la cooperarea între Agenția pentru Drepturi Fundamentale a Uniunii Europene și Consiliul Europei
   (2008/578/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 308, coroborat cu articolul 300 alineatul (2) primul paragraf și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European,
   întrucât:

               (1)

               Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (1) prevede instituirea unei cooperări strânse între agenție și Consiliul Europei.

               (2)

               Comisia a negociat, în numele Comunității Europene, un acord cu Consiliul Europei între Comunitatea Europeană și Consiliul Europei cu privire la cooperarea între Agenția pentru Drepturi Fundamentale a Uniunii Europene și Consiliul Europei (denumit în continuare „acordul”).

               (3)

               În consecință, acordul ar trebui să fie semnat și aprobat,

         DECIDE:
   Articolul 1
   Prin prezenta decizie, se aprobă, în numele Comunității, Acordul între Comunitatea Europeană și Consiliul Europei cu privire la cooperarea între Agenția pentru Drepturi Fundamentale a Uniunii Europene și Consiliul Europei, astfel cum prevede articolul 9 din Regulamentul (CE) nr. 168/2007 al Consiliului.
   Textul acordului se anexează prezentei decizii.
   Articolul 2
   Prin prezenta decizie, președintele Consiliului este autorizat să desemneze persoana sau persoanele împuternicite să semneze acordul în vederea exprimării acordului Comunității de a-și asuma obligații (2).
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 28 februarie 2008.

            Pentru Consiliu

            Președintele

         D. MATE

      (1)  JO L 53, 22.2.2007, p. 1.

      (2)  Data intrării în vigoare a acordului se va publica în Jurnalul Oficial al Uniunii Europene prin grija Secretariatului General al Consiliului.
    ---documentbreak---

               15.7.2008

               RO

               Jurnalul Oficial al Uniunii Europene

               L 186/7

         COMUNITATEA EUROPEANĂ, denumită în continuare „Comunitatea”,
   pe de o parte,
   și
   CONSILIUL EUROPEI,
   pe de altă parte,
   împreună denumite în continuare „părțile”,
   ÎNTRUCÂT Consiliul Uniunii Europene a adoptat, la 15 februarie 2007, Regulamentul (CE) nr. 168/2007 de înființare a Agenției pentru Drepturi Fundamentale a Uniunii Europene (denumită în continuare „agenția”),
   ÎNTRUCÂT obiectivul agenției este de a furniza asistență și expertiză în domeniul drepturilor fundamentale instituțiilor, organelor, oficiilor și agențiilor relevante ale Comunității, precum și statelor membre la punerea în aplicare a legislației comunitare, în scopul de a le ajuta să respecte pe deplin drepturile fundamentale atunci când iau măsuri sau elaborează acțiuni în cadrul domeniilor proprii de competență,
   ÎNTRUCÂT agenția, în activitatea sa, trebuie să vizeze drepturile fundamentale în sensul articolului 6 alineatul (2) din Tratatul privind Uniunea Europeană, inclusiv drepturile și libertățile garantate de Convenția Europeană pentru apărarea drepturilor omului și a libertăților fundamentale din 4 noiembrie 1950,
   ÎNTRUCÂT Consiliul Europei a atins un nivel înalt de experiență și competență în domeniul apărării drepturilor omului, în ceea ce privește cooperarea interguvernamentală și activitățile de asistență, și, de asemenea, a instituit o serie de mecanisme de control și monitorizare a respectării drepturilor omului, precum și funcția de Comisar al Consiliului Europei pentru Drepturile Omului,
   ÎNTRUCÂT agenția, în activitatea sa, trebuie să țină seama, acolo unde este cazul, de activitățile desfășurate deja de Consiliul Europei,
   ÎNTRUCÂT, pentru a evita suprapunerea activităților și pentru a asigura complementaritatea și valoarea adăugată, agenția trebuie să își coordoneze activitățile cu cele ale Consiliului Europei, în special în ceea ce privește programul anual de lucru și cooperarea cu societatea civilă,
   ÎNTRUCÂT în prezent ar trebui să se stabilească o cooperare strânsă între agenție și Consiliul Europei în conformitate cu articolul 9 din Regulamentul (CE) nr. 168/2007,
   ÎNTRUCÂT reprezentanții statelor membre ale Uniunii Europene, reuniți în cadrul Consiliului European din 16-17 decembrie 2004, au convenit că agenția va juca un rol important în îmbunătățirea coerenței și consecvenței politicii UE în domeniul drepturilor omului,
   ÎNTRUCÂT orientările privind relațiile dintre Consiliul Europei și Uniunea Europeană, adoptate în cadrul celei de-a treia întâlniri la nivel înalt a șefilor de stat și de guvern ai statelor membre ale Consiliului Europei (desfășurată la Varșovia între 16-17 mai 2005), consideră agenția drept o oportunitate de a consolida cooperarea cu Consiliul Europei și de a contribui la îmbunătățirea coerenței și complementarității,
   ÎNTRUCÂT Memorandumul de înțelegere între Consiliul Europei și Uniunea Europeană, încheiat la 23 mai 2007, cuprinde un cadru general pentru cooperarea în domeniul drepturilor omului și libertăților fundamentale și subliniază rolul Consiliului Europei ca etalon pentru domeniul drepturilor omului, statului de drept și democrației în Europa,
   ÎNTRUCÂT, în conformitate cu Memorandumul de înțelegere, agenția respectă unitatea, valabilitatea și eficacitatea instrumentelor folosite de către Consiliul Europei pentru monitorizarea protecției drepturilor omului în statele sale membre,
   ÎNTRUCÂT Consiliul Europei trebuie să desemneze o persoană independentă care să facă parte din consiliul de administrație și din comitetul executiv ale agenției,
   CONVIN CU PRIVIRE LA URMĂTOARELE DISPOZIȚII:
   I.   Definiții

               (1)

               În înțelesul prezentului acord:

                           (a)

                           „comitete interguvernamentale ale Consiliului Europei” înseamnă orice comitet sau organ instituit de Comitetul de miniștri sau cu autorizarea acestuia în temeiul articolului 15 litera (a) și al articolului 16 sau 17 din Statutul Consiliului Europei;

                           (b)

                           „comitete de monitorizare în domeniul drepturilor omului ale Consiliului Europei” înseamnă Comitetul european pentru drepturile sociale, Comitetul european pentru prevenirea torturii și a pedepselor sau tratamentelor inumane sau degradante, Comisia europeană împotriva rasismului și intoleranței, Comitetul de experți al Cartei europene a limbilor regionale sau minoritare, Comitetul consultativ privind Convenția-cadru pentru protecția minorităților naționale și orice alte organe independente similare pe care le-ar putea înființa în viitor Consiliul Europei;

                           (c)

                           „agenția” include organele menționate la articolul 11 din Regulamentul (CE) nr. 168/2007 în cadrul domeniilor lor de competență specifice.

         II.   Cadrul general de cooperare

               (2)

               Prezentul acord instituie un cadru de cooperare între agenție și Consiliul Europei pentru a evita suprapunerea activităților și pentru a asigura complementaritatea și valoarea adăugată.

               (3)

               Între agenție și Consiliul Europei se stabilesc contacte în mod periodic, la nivelul adecvat de reprezentare. Directorul agenției și Secretariatul Consiliului Europei numesc, fiecare în parte, câte o persoană de contact responsabilă cu aspectele privind cooperarea dintre cele două părți.

               (4)

               Ca regulă generală, reprezentanții Secretariatului Consiliului Europei sunt invitați de către comitetul executiv al agenției să participe, în calitate de observatori, la reuniunile consiliului de administrație al agenției. Această invitație nu se aplică în cazul anumitor subiecte de pe ordinea de zi care, datorită naturii lor interne, nu justifică prezența observatorilor. De asemenea, reprezentanții Secretariatului Consiliului Europei pot fi invitați și la alte reuniuni organizate de consiliul de administrație al agenției, inclusiv la cele menționate la articolul 6 alineatul (1) din Regulamentul (CE) 168/2007.

               (5)

               Reprezentanții agenției sunt invitați să participe în calitate de observatori la reuniunile acelor comitete interguvernamentale ale Consiliului Europei pentru care agenția și-a exprimat interesul. La invitația comitetului competent, reprezentanții agenției pot participa, în calitate de observatori, la reuniuni sau la schimburi de opinii organizate de comitetele de monitorizare în domeniul drepturilor omului ale Consiliului Europei sau de comitetele create în temeiul acordurilor parțiale. De asemenea, reprezentanții agenției pot fi invitați să participe la schimburi de opinii organizate de Comitetul Miniștrilor din cadrul Consiliului Europei.

               (6)

               Cooperarea vizează ansamblul activităților agenției, atât cele prezente, cât și cele viitoare.

         III.   Schimbul de informații și date

               (7)

               Fără a aduce atingere normelor care le sunt aplicabile cu privire la protecția datelor, agenția și Consiliul Europei își pun reciproc la dispoziție informațiile și datele obținute în cadrul activităților desfășurate, inclusiv accesul la informații on-line. Informațiile și datele puse astfel la dispoziție pot fi utilizate de agenție și de Consiliul Europei în desfășurarea propriilor activități. Prezentele dispoziții nu se aplică datelor obținute și activităților desfășurate care au caracter confidențial.

               (8)

               Agenția ia în considerare în mod corespunzător hotărârile și deciziile Curții Europene a Drepturilor Omului privind domeniile de activitate ale agenției și, dacă este cazul, constatările, rapoartele și activitățile din sfera drepturilor omului realizate de comitetele interguvernamentale ale Consiliului Europei, precum și cele ale Comisarului pentru Drepturile Omului din cadrul Consiliului Europei.

               (9)

               Ori de câte ori folosește informații puse la dispoziție de Consiliul Europei, agenția indică sursa și datele de referință ale acestora. Consiliul Europei procedează în același mod atunci când folosește informații preluate din sursele agenției.

               (10)

               Agenția și Consiliul Europei asigură, prin intermediul rețelelor lor, o difuzare cât mai largă posibil a rezultatelor activităților lor respective, pe bază de reciprocitate.

               (11)

               Agenția și Consiliul Europei asigură realizarea, în mod regulat, a unor schimburi de informații cu privire la activitățile propuse, efectuate sau în derulare.

         IV.   Metodele de cooperare

               (12)

               Între agenție și Secretariatul Consiliului Europei au loc consultări periodice, în vederea coordonării activităților agenției, în special cele de efectuare a unor studii științifice și de cercetare și de elaborare a concluziilor, avizelor și rapoartelor, cu cele ale Consiliului Europei, în scopul de a asigura complementaritatea, valoarea adăugată și folosirea optimă a resurselor disponibile.

               (13)

               Aceste consultări privesc, în special:

                           (a)

                           elaborarea programului anual de lucru al agenției;

                           (b)

                           elaborarea raportului anual al agenției cu privire la diferite aspecte din domeniul drepturilor fundamentale aflate sub incidența domeniului de activitate al agenției;

                           (c)

                           cooperarea cu societatea civilă, în special asocierea Consiliului Europei la crearea și funcționarea Platformei drepturilor fundamentale a agenției.

               (14)

               Pe baza acestor consultări, se poate conveni ca agenția și Consiliul Europei să desfășoare activități comune și/sau complementare privind subiecte de interes comun, precum organizarea de conferințe sau seminarii, culegerea și analizarea de date sau crearea de produse sau surse de informare comune.

               (15)

               Cooperarea dintre agenție și Consiliul Europei poate fi dezvoltată și prin intermediul granturilor acordate Consiliului Europei de către agenție. În acest sens se aplică Acordul-cadru în domeniul administrativ din 2004 dintre Comisia Europeană și Consiliul Europei privind aplicarea clauzei de verificare financiară a operațiunilor gestionate de către Consiliul Europei și finanțate sau cofinanțate de către Comunitatea Europeană.

               (16)

               Se pot realiza schimburi temporare de personal între agenție și Consiliul Europei în baza unui acord între Secretarul General al Consiliului Europei și directorul general al agenției, în limita dispozițiilor relevante din statutul personalului.

         V.   Numirea de către Consiliul Europei a unei persoane independente care să facă parte din Consiliul de administrație și din Comitetul executiv ale agenției

               (17)

               Comitetul Miniștrilor din cadrul Consiliului Europei desemnează o persoană independentă care să facă parte din Consiliul de administrație și din Comitetul executiv ale agenției, precum și un supleant. Persoanele desemnate trebuie să aibă o experiență corespunzătoare în gestionarea organizațiilor din sectorul public sau privat, precum și cunoștințe în domeniul drepturilor fundamentale.

               (18)

               Consiliul Europei notifică agenției și Comisiei Europene nominalizările efectuate.

               (19)

               Persoana numită de Consiliul Europei în cadrul Consiliului de administrație este invitată să participe și la reuniunile Comitetului executiv. Punctele de vedere exprimate de persoana în cauză trebuie să fie luate în considerare în mod corespunzător, în special în scopul de a asigura valoarea adăugată și complementaritatea între activitățile agenției și cele ale Consiliului Europei. Persoana desemnată are drept de vot în cadrul Comitetului executiv în ceea ce privește pregătirea deciziilor Consiliului de administrație, în conformitate cu articolul 12 alineatul (8) din Regulamentul (CE) nr. 168/2007.

         VI.   Dispoziții generale și finale

               (20)

               Nicio prevedere a prezentului acord nu poate fi interpretată în sensul că ar împiedica părțile să își desfășoare activitățile lor.

               (21)

               Prezentul acord abrogă și înlocuiește acordul din 10 februarie 1999 încheiat între Comunitatea Europeană și Consiliul Europei în vederea instituirii, în conformitate cu articolul 7 alineatul (3) din Regulamentul (CE) nr. 1035/97 al Consiliului din 2 iunie 1997 de înființare a Observatorului European al Fenomenelor Rasiste și Xenofobe, a unei cooperări strânse între Observator și Consiliul Europei.

               (22)

               Prezentul acord intră în vigoare la data semnării sale de către reprezentanții autorizați ai părților.

               (23)

               Prezentul acord poate fi modificat cu acordul comun al părților. Până la 31 decembrie 2013, părțile analizează punerea în aplicare a prezentului acord în vederea revizuirii acestuia, dacă este cazul.

      Съставено в Брюксел на осемнадесети юни две хиляди и осма година.
      Hecho en Estrasburgo, el dieciocho de junio de dos mil ocho.
      Ve Štrasburku dne osmnáctého června dva tisíce osm.
      Udfærdiget i Strasbourg den attende juni to tusind og otte.
      Geschehen zu Strassburg am achtzehnten Juni zweitausendacht.
      Kahe tuhande kaheksanda aasta juunikuu kaheksateistkümnendal päeval Strasbourgis.
      'Εγινε στo Στρασβoύργo, στις δέκα οκτώ Ιουνίου δύο χιλιάδες οκτώ.
      Done at Strasbourg on the eighteenth day of June in the year two thousand and eight.
      Fait à Strasbourg, le dix-huit juin deux mille huit.
      Fatto a Strasburgo, addì diciotto giugno duemilaotto.
      Strasbūrā, divtūkstoš astotā gada astoņpadsmitajā jūnijā.
      Priimta du tūkstančiai aštuntų metų birželio aštuonioliktą dieną Strasbūre.
      Kelt Strasbourgban, a kétezer-nyolcadik év június tizennyolcadik napján.
      Magħmul fi Strasburgu, fit-tmintax-il jum ta' Ġunju tas-sena elfejn u tmienja.
      Gedaan te Straatsburg, de achttiende juni tweeduizend acht.
      Sporządzono w Strasburgu dnia osiemnastego czerwca roku dwa tysiące ósmego.
      Încheiat la Strasbourg, la optsprezece iunie două mii opt.
      Feito em Estrasburgo, em dezoito de Junho de dois mil e oito.
      V Štrasburgu dňa osemnásteho júna dvetisícosem.
      V Strasbourgu, dne osemnajstega junija leta dva tisoč osem.
      Tehty Strasbourgissa kahdeksantenatoista päivänä kesäkuuta vuonna kaksituhattakahdeksan.
      Som skedde i Strasbourg den artonde juni tjugohundraåtta.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Съвета на Европа
         Por el Consejo de Europa
         Za Radu Evropy
         For Europarådet
         Für den Europarat
         Euroopa Nõukogu nimel
         Για το Συμβούλιο της Ευρώπης
         For the Council of Europe
         Pour le Conseil de l'Europe
         Per il Consiglio d'Europa
         Eiropas Padomes vārdā
         Europos Tarybos vardu
         Az Európa Tanács részéről
         Għall-Kunsill ta' l-Ewropa
         Voor de Raad van Europa
         W imieniu Rady Europy
         Pelo Conselho da Europa
         Pentru Consiliul Europei
         Za Radu Európy
         Za Svet Evrope
         Euroopan neuvoston puolesta
         För Europarådet


title: Decizia (UE) 2017/1726 a Parlamentului European din 27 aprilie 2017 privind descărcarea de gestiune pentru execuția bugetului Agenției GNSS European aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/331

         DECIZIA (UE) 2017/1726 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Agenției GNSS European aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Agenției GNSS European pentru exercițiul financiar 2015,

               —

               având în vedere Raportul Curții de Conturi privind conturile anuale ale Agenției GNSS European pentru exercițiul financiar 2015, însoțit de răspunsul agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a agenției în ceea ce privește execuția bugetară pentru exercițiul financiar 2015 (05873/2017 – C8-0066/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (UE) nr. 912/2010 al Parlamentului European și al Consiliului din 22 septembrie 2010 de instituire a Agenției GNSS European, de abrogare a Regulamentului (CE) nr. 1321/2004 al Consiliului privind crearea unor structuri de gestionare a programelor europene de radionavigație prin satelit și de modificare a Regulamentului (CE) nr. 683/2008 al Parlamentului European și al Consiliului (4), în special articolul 14,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0148/2017),

               1.

               acordă directorului executiv al Agenției GNSS European descărcarea de gestiune pentru execuția bugetului agenției aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției GNSS European, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 214.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 276, 20.10.2010, p. 11.

      (5)  JO L 328, 7.12.2013, p. 42.


title: Decizia (PESC) 2015/1336 a Consiliului din 31 iulie 2015 de modificare a Deciziei 2010/413/PESC privind adoptarea de măsuri restrictive împotriva Iranului

text:
               1.8.2015

               RO

               Jurnalul Oficial al Uniunii Europene

               L 206/66

         DECIZIA (PESC) 2015/1336 A CONSILIULUI
   din 31 iulie 2015
   de modificare a Deciziei 2010/413/PESC privind adoptarea de măsuri restrictive împotriva Iranului
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 26 iulie 2010, Consiliul a adoptat Decizia 2010/413/PESC (1) privind adoptarea de măsuri restrictive împotriva Iranului.

               (2)

               La 24 noiembrie 2013, China, Franța, Germania, Federația Rusă, Regatul Unit și Statele Unite, sprijinite de Înaltul Reprezentant al Uniunii pentru afaceri externe și politica de securitate (denumit în continuare „Înaltul Reprezentant”), au ajuns la un acord cu Iranul cu privire la un plan comun de acțiune care stabilește o abordare destinată obținerii unei soluții cuprinzătoare pe termen lung la problema nucleară iraniană. S-a convenit ca procesul care conduce la această soluție cuprinzătoare să includă, într-o primă etapă, măsuri inițiale convenite de comun acord, care să fie adoptate de ambele părți pentru o perioadă de șase luni și să poată fi reînnoite de comun acord.

               (3)

               La 2 aprilie 2015, China, Franța, Germania, Federația Rusă, Regatul Unit și Statele Unite, sprijinite de Înaltul Reprezentant, au convenit cu Iranul asupra parametrilor-cheie ai unui plan comun de acțiune cuprinzător (JCPOA).

               (4)

               La 14 iulie 2015, China, Franța, Germania, Federația Rusă, Regatul Unit și Statele Unite, sprijinite de Înaltul Reprezentant, au ajuns la un acord cu Iranul cu privire la o soluție amplă pe termen lung la problema nucleară iraniană. Prin punerea în aplicare cu succes a JCPOA se va asigura caracterul exclusiv pașnic al programului nuclear iranian și ridicarea globală a tuturor sancțiunilor legate de domeniul nuclear.

               (5)

               La 20 iulie 2015, Consiliul de Securitate al Organizației Națiunilor Unite a adoptat Rezoluția (RCSONU) 2231 (2015) de susținere a JCPOA, solicitând punerea sa în aplicare deplină conform calendarului stabilit în JCPOA și prevăzând acțiuni care să se desfășoare în conformitate cu JCPOA.

               (6)

               RCSONU 2231 (2015) prevede că măsurile impuse prin Rezoluțiile 1696 (2006), 1737 (2006), 1747 (2007), 1803 (2008), 1835 (2008) și 1929 (2010) nu se aplică, în anumite condiții, activităților statelor participante la JCPOA sau statelor membre ale ONU acționând în coordonare cu acestea, direct legate de modificarea a două cascade la instalația de la Fordow pentru producția de izotopi stabili, exportul, de către Iran, a unor cantități de uraniu îmbogățit mai mari de 300 de kilograme în schimbul uraniului natural sau modernizarea reactorului de la Arak, pe baza modelului conceptual convenit și, ulterior, pe baza concepției finale convenite a acestui reactor.

               (7)

               RCSONU 2231 (2015) prevede, de asemenea, că măsurile impuse prin RCSONU 1696 (2006), 1737 (2006), 1747 (2007), 1803 (2008), 1835 (2008) și 1929 (2010) nu se aplică în măsura în care acest lucru este necesar pentru efectuarea, în anumite condiții, a transferurilor și activităților care sunt legate de punerea în aplicare a anumitor angajamente legate de domeniul nuclear specificate în JCPOA, necesare pentru pregătirea punerii în aplicare a JCPOA sau stabilite de către Comitetul Consiliului de Securitate al ONU instituit în temeiul RCSONU 1737 (2006) în scopul coerenței cu obiectivele RCSONU 2231 (2015).

               (8)

               Este necesară continuarea acțiunilor Uniunii în vederea punerii în aplicare a anumitor măsuri prevăzute în această decizie.

               (9)

               Prin urmare, Decizia 2010/413/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   În Decizia 2010/413/PESC se introduce următorul articol:

      „Articolul 26b
      (1)   Măsurile impuse prin prezenta decizie nu se aplică furnizării, vânzării sau transferului de articole, materiale, echipamente, bunuri și tehnologii, sau furnizării de orice asistență tehnică, formare, asistență financiară, investiții, servicii de brokeraj sau alte servicii conexe, de către statele participante la planul comun de acțiune cuprinzător (JCPOA) sau de către statele membre ONU care acționează în coordonare cu acestea, care sunt direct legate de:

                  (a)

                  modificarea a două cascade la instalația de la Fordow pentru producția de izotopi stabili;

                  (b)

                  exportarea, de către Iran, a unor cantități de uraniu îmbogățit mai mari de 300 de kilograme în schimbul uraniului natural; sau

                  (c)

                  modernizarea reactorului de la Arak, pe baza modelului conceptual convenit și, ulterior, pe baza concepției finale convenite a acestui reactor.

            (2)   Statele membre care se implică în activitățile menționate la alineatul (1) se asigură că:

                  (a)

                  toate aceste activități sunt desfășurate strict în conformitate cu JCPOA;

                  (b)

                  acestea notifică aceste activități cu 10 zile înainte Comitetului și, atunci când va fi constituită în conformitate cu JCPOA, Comisiei mixte sau celorlalte state membre, după caz;

                  (c)

                  sunt îndeplinite cerințele, după caz, specificate la punctul 22 litera (c) din RCSONU 2231 (2015);

                  (d)

                  au obținut și sunt în măsură să își exercite în mod efectiv dreptul de a verifica utilizarea finală și locația utilizării finale a oricărui articol furnizat; și

                  (e)

                  în cazul furnizării articolelor, materialelor, echipamentelor, bunurilor și tehnologiilor specificate la punctul 22 litera (e) din RCSONU 2231 (2015), acestea notifică, de asemenea, AIEA în termen de 10 zile furnizarea, vânzarea sau transferurile.

            (3)   Măsurile impuse prin prezenta decizie nu se aplică în măsura în care este necesar pentru efectuarea unor transferuri și activități, astfel cum au fost aprobate de la caz la caz în prealabil, după caz, de către Comitet sau de către autoritatea competentă din statul membru relevant, care sunt:

                  (a)

                  legate în mod direct de punerea în aplicare a acțiunilor din domeniul nuclear specificate la punctele 15.1-15.11 din anexa V la JCPOA;

                  (b)

                  necesare pentru pregătirea punerii în aplicare a JCPOA; sau

                  (c)

                  stabilite de către Comitet, după caz, în scopul coerenței cu obiectivele RCSONU 2231 (2015).

            Statul membru relevant informează celelalte state membre în legătură cu orice aprobare.”

   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 31 iulie 2015.

            Pentru Consiliu

            Președintele

         J. ASSELBORN

      (1)  Decizia 2010/413/PESC a Consiliului din 26 iulie 2010 privind adoptarea de măsuri restrictive împotriva Iranului și de abrogare a Poziției comune 2007/140/PESC (JO L 195, 27.7.2010, p. 39).


title: Decizia 2014/74/PESC a Consiliului din 10 februarie 2014 de modificare a Deciziei 2013/255/PESC privind măsuri restrictive împotriva Siriei

text:
               11.2.2014

               RO

               Jurnalul Oficial al Uniunii Europene

               L 40/63

         DECIZIA 2014/74/PESC A CONSILIULUI
   din 10 februarie 2014
   de modificare a Deciziei 2013/255/PESC privind măsuri restrictive împotriva Siriei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia 2013/255/PESC a Consiliului din 31 mai 2013 privind măsuri restrictive împotriva Siriei (1),
   întrucât:

               (1)

               La 31 mai 2013, Consiliul a adoptat Decizia 2013/255/PESC.

               (2)

               Este necesar să se introducă în Decizia 2013/255/PESC o derogare de la înghețarea activelor pentru a permite deblocarea de fonduri și de resurse economice ale Băncii Centrale a Siriei și ale entităților aflate în proprietatea statului sirian pentru efectuarea de plăți în numele Republicii Arabe Siriene către Organizația pentru Interzicerea Armelor Chimice (OIAC) pentru activități legate de misiunea de verificare a OIAC și de distrugerea armelor chimice siriene și, în special, către Fondul fiduciar special sirian al OIAC pentru activități legate de distrugerea completă a armelor chimice siriene din afara teritoriului Republicii Arabe Siriene.

               (3)

               Sunt necesare acțiuni suplimentare din partea Uniunii pentru a pune în aplicare anumite măsuri.

               (4)

               Decizia 2013/255/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   La articolul 28 alineatul (3) din Decizia 2013/255/PESC se adaugă următoarea literă:

               „(h)

               destinate Băncii Centrale a Siriei sau entităților aflate în proprietatea statului sirian, astfel cum sunt enumerate în anexele I și II, pentru efectuarea de plăți în numele Republicii Arabe Siriene către OIAC pentru activități legate de misiunea de verificare a OIAC și de distrugerea armelor chimice siriene și, în special, către Fondul fiduciar special sirian al OIAC pentru activități legate de distrugerea completă a armelor chimice siriene din afara teritoriului Republicii Arabe Siriene.”

         Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 10 februarie 2014.

            Pentru Consiliu

            Președintele

         C. ASHTON

      (1)  JO L 147, 1.6.2013, p. 14.


title: 2009/24/CE: Decizia Consiliului din 4 decembrie 2008 de numire a unui membru supleant spaniol în cadrul Comitetului Regiunilor

text:
               15.1.2009

               RO

               Jurnalul Oficial al Uniunii Europene

               L 10/14

      DECIZIA CONSILIULUI

   din 4 decembrie 2008
   de numire a unui membru supleant spaniol în cadrul Comitetului Regiunilor
   (2009/24/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea guvernului spaniol,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor titulari și a membrilor supleanți în cadrul Comitetului Regiunilor pentru perioada cuprinsă între 26 ianuarie 2006-25 ianuarie 2010 (1).

               (2)

               Un post de membru supleant a devenit vacant ca urmare a încheierii mandatului doamnei Maria Dolores ALARCÓN MARTÍNEZ,

         DECIDE:
   Articolul 1
   Este numit în calitate de membru supleant al Comitetului Regiunilor pentru durata restantă a mandatului, respectiv până la 25 ianuarie 2010:

               —

               Domnul Juan Antonio MORALES RODRÍGUEZ, Director General de Relaciones Institucionales y Acción Exterior, Murcia.

         Articolul 2
   Prezenta decizie produce efecte de la data adoptării.

      Adoptată la Bruxelles, 4 decembrie 2008.

            Pentru Consiliu

            Președintele

         N. KOSCIUSKO-MORIZET

      (1)  JO L 56, 25.2.2006, p. 75.


title: Decizia Comisiei din 5 noiembrie 2003 de instituire a Comitetului European al inspectorilor pentru asigurări și pensii ocupaționaleText cu relevanță pentru SEE.

text:
               06/Volumul 07

               RO

               Jurnalul Ofícial al Uniunii Europene

               51

         32004D0006

               L 003/30

               JURNALUL OFÍCIAL AL UNIUNII EUROPENE

      DECIZIA COMISIEI

   din 5 noiembrie 2003
   de instituire a Comitetului European al inspectorilor pentru asigurări și pensii ocupaționale
   (Text cu relevanță pentru SEE)
   (2004/6/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   întrucât:

               (1)

               În iunie 2001, Comisia a adoptat Deciziile 2001/527/CE (1) și 2001/528/CE (2) din 6 iunie 2001 de instituire a Comitetului autorităților europene de reglementare a piețelor valorilor mobiliare și, respectiv, de instituire a Comitetului european pentru valori mobiliare.

               (2)

               În rezoluțiile sale din 5 februarie și 21 noiembrie 2002, Parlamentul European a aprobat cadrul de reglementare cu patru niveluri recomandat în raportul Comitetului înțelepților și a solicitat extinderea anumitor componente ale acestei abordări la sectorul bancar și, respectiv, al asigurărilor, sub rezerva unui angajament ferm al Consiliului de a garanta un echilibrul instituțional corespunzător.

               (3)

               La 3 decembrie 2002, Consiliul a invitat Comisia să pună în aplicare aranjamentele care se impun și să instituie, în cel mai scurt timp posibil, noi comitete cu rolul de a oferi consiliere în domeniul bancar, al asigurărilor și al pensiilor ocupaționale.

               (4)

               Este necesar să se instituie un Comitet european al inspectorilor de asigurări și pensii ocupaționale (denumit în continuare „comitetul”) în calitate de organ independent care să aibă rolul de a analiza, dezbate și emite avize către Comisie cu privire la problemele legate de asigurare, reasigurare și pensii ocupaționale. Cu toate acestea, în ceea ce privește pensiile ocupaționale, comitetul nu va examina decât aspectele legate de reglementare și control și nu aspectele care țin de dreptul muncii și dreptul social, cum ar fi organizarea regimurilor ocupaționale, aderarea obligatorie la astfel de regimuri sau dispozițiile care decurg din contractele colective.

               (5)

               Comitetul trebuie să contribuie, de asemenea, la punerea în aplicare a legislației europene în statele membre în mod coerent și în timp util, asigurând o cooperare mai eficientă între autoritățile naționale de control, recurgând la procedura de evaluare reciprocă și încurajând cele mai bune practici.

               (6)

               Comitetul trebuie să își stabilească modul de funcționare, în special să aibă în vedere specificul autorităților naționale competente în domeniul asigurărilor și al pensiilor ocupaționale, și trebuie să mențină relații operative strânse cu Comisia și cu comitetul instituit prin Decizia 2004/9/CE a Comisiei din 5 noiembrie 2003 de instituire a Comitetului european pentru asigurări și pensii ocupaționale (3). Comitetul își alege un președinte din rândul membrilor.

               (7)

               Comitetul trebuie să consulte pe larg, în mod deschis și transparent, încă din faza inițială a analizei pe care o efectuează, participanții pe piață, consumatorii și utilizatorii finali.

               (8)

               Comitetul trebuie să își adopte regulamentul de procedură și să respecte pe deplin prerogativele instituțiilor, precum și echilibrul instituțional stabilit de tratat,

         ADOPTĂ PREZENTA DECIZIE:
   Articolul 1
   Se instituie un grup consultativ independent privind asigurările și pensiile ocupaționale din cadrul Comunității, denumit „Comitetul european al inspectorilor de asigurări și pensii ocupaționale” (denumit în continuare „comitetul”).
   Articolul 2
   Rolul comitetului este de a oferi consiliere Comisiei, fie la solicitarea acesteia în termenul pe care Comisia îl stabilește în funcție de urgența subiectului vizat, fie din proprie inițiativă, în special în cazul proiectelor de măsuri de punere în aplicare care trebuie elaborate în sectorul asigurărilor, al reasigurării și al pensiilor ocupaționale.
   Comitetul contribuie la aplicarea coerentă a directivelor comunitare și la convergența practicilor prudențiale ale statelor membre în întreaga Comunitate.
   Comitetul reprezintă, de asemenea, un for de cooperare între autoritățile de control, în special prin schimbul de informații privind instituțiile care fac obiectul controalelor.
   Articolul 3
   Comitetul este format din înalți reprezentanți ai autorităților publice naționale competente în domeniul controlului asigurărilor, reasigurării și pensiilor ocupaționale. Fiecare stat membru desemnează înalții reprezentanți ai acestor autorități care vor participa la reuniunile comitetului.
   Comisia este reprezentată în cadrul reuniunilor comitetului; Comisia desemnează un înalt reprezentant care participă la toate dezbaterile acestuia.
   În cazul în care se prezintă informații confidențiale privind o instituție care face obiectul controlului, participarea la asemenea dezbateri poate fi limitată la autoritățile de supraveghere implicate direct.
   Comitetul își alege președintele din rândul membrilor.
   Comitetul poate convoca experți și observatori la reuniunile sale.
   Comitetul nu analizează problemele care țin de dreptul muncii și de dreptul social, cum sunt organizarea regimurilor ocupaționale, afilierea obligatorie la aceste regimuri sau dispozițiile care decurg din contractele colective.
   Articolul 4
   Comitetul menține legături operative strânse cu Comisia și cu Comitetul pentru asigurări și pensii ocupaționale instituit prin Decizia 2004/9/CE.
   Comitetul poate crea grupuri de lucru. Comisia este invitată să participe la aceste grupuri de lucru în calitate de observator.
   Articolul 5
   Înainte de a comunica Comisiei avizul său, comitetul consultă pe larg, în mod deschis și transparent, în faza inițială a analizei pe care o efectuează, participanții pe piață, consumatorii și utilizatorii finali.
   Articolul 6
   Comitetul elaborează un raport anual pe care îl înaintează Comisiei.
   Articolul 7
   Comitetul își adoptă regulamentul de procedură și își stabilește modul de funcționare.
   Articolul 8
   Comitetul intră în funcție la 24 noiembrie 2003.

      Adoptată la Bruxelles, 5 noiembrie 2003.

            Pentru Comisie

         Frederik BOLKESTEIN

            Membru al Comisiei

      (1)  JO L 191, 13.7.2001, p. 43.

      (2)  JO L 191, 13.7.2001, p. 45.

      (3)  JO L 3, 7.1.2004, p. 34.